Document ID: /roh_data/filtered/fineweb-2-filterrobots_roh.jsonl.gz/29359

Sco quai che Christian Hartmann, il manader dal project da l’Uffizi da construcziun bassa ha ditg, saja il chantun il mument sin la tschertga d’ina firma che possia realisar in provisori sur la via donnegiada vi. Perquai che tut las firmas hajan blera lavur, saja quai il mument betg uschè simpel. La speranza saja da pudair finir las lavurs fin la fin da november. Uschia che la via tranter Maton e Vargistagn fissi puspè accessibla. I saja da quintar cun custs da dapli ch’in mez milliun. A lunga vista dovria quai dentant ina meglra situaziun, ha ditg Hartmann. Soluziuns sajan in’autra ruta da la via, in tunnel u ina punt che traversa il lieu da la bova.
Purs dovran dapli diesel
Marco Dolf, il president communal da la Muntogna da Schons, ha ditg che la serrada da la via haja diversas consequenzas. Uschia stoppian divers purs far in lung viadi per ir a far fain – i dettia numnadamain divers purs da Vargistagn ch’hajan funs era a Maton. Quels stoppian ir sur la via da meglieraziun sur Casti e Donat. Il medem viadi ston far las persunas che vulan far cumischuns en butia a Maton.
Interrupziun tar la KHR
Las consequenzas da la bova s’accorschan era las Ovras electricas dal Rain Posteriur KHR. Tenor il president communal hajan ellas pliras emnas betg pudì producir electric cun la tschiffada d’aua dal Valtschiel. La bova saja ida giu fin en quest flum, uschia che la tschiffada d’aua na funcziunava betg pli sco giavischà.
Nagin Auto da posta
Pervi da la via serrada sto era l'Auto da Posta Svizzer adattar ses urari. Fin a Vargistagn curseschan per exempel mo bus pitschens empè d’in auto da posta, uschia che gruppas na pon il mument betg vegnir transportadas.
Hotel ha pli paucs giasts
En il hotel Capricorns datti il mument pli paucs giasts dal di. Sco quai che Ruth Beer, la camariera e recepziunista ha ditg envers RTR, hajan els la fin d’emna fin trais quarts pli paucs giasts. Pli pauc s’accorschian’ins ils affars dal hotel. Quels marschian bain, malgrà ch’ils giasts stoppian vegnir sur la via stretga sur Casti a Vargistagn.